PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2000/KV/1/1/186						Bratislava 30. 06. 2000

 	Protimonopolný úrad Slovenskej republiky, I. výkonný odbor, v správnom konaní začatom z vlastného podnetu vo veci porušenia § 3 zákona č. 188/1994 Z. z. o ochrane hospodárskej súťaže v znení  zákona č.  240/1998 Z. z. o poľnohospodárstve a o zmene a doplnení ďalších zákonov voči podnikateľovi PIVOVAR  A SLADOVŇA GEMER, a.s., Matuškova 49, 976 31 Vlkanová

						rozhodol:

	1. na základe § 11 ods. 1 písm. b) zákona č. 188/1994 Z.z. o ochrane hospodárskej súťaže  v znení zákona č.  240/1998 Z. z. o poľnohospodárstve a o zmene a doplnení ďalších zákonov, že  Zmluva o bezplatnom zapožičaní výčapného zariadenia  uzatvorená medzi podnikateľom PIVOVAR A SLADOVŇA GEMER, a.s., Matuškova 49, 976 31 Vlkanová     a podnikateľom Július Básty, Jabloňová 18, 979 01 Rimavská Sobota dňa 01.07.1999 nie je zakázaná a neplatná podľa § 3 ods. 1 zákona  č. 188/1994 Z.z. o ochrane hospodárskej súťaže v znení zákona č.  240/1998 Z. z. o poľnohospodárstve a o zmene a doplnení ďalších zákonov,

	2. na základe § 11 ods. 1 písm. b) zákona č. 188/1994 Z.z. o ochrane hospodárskej súťaže  v znení zákona č.  240/1998 Z. z. o poľnohospodárstve a o zmene a doplnení ďalších zákonov, že časť - článok II. ods. 2 písm. i) Zmluvy o  značkovej prevádzkárni Gemer uzatvorenej medzi podnikateľom Pivovar Gemer, spol. s r.o., Cukrovarská 67/1, 979 01 Rimavská Sobota a podnikateľom František Molnár LIPA, Sedliacka 8, 979 01 Rimavská Sobota dňa 05.11.1998  je zakázaná a neplatná podľa § 3 ods. 1 v súvislosti s § 3 ods. 2 písm. a)  zákona  č. 188/1994 Z.z. o ochrane hospodárskej súťaže v znení zákona č.  240/1998 Z. z. o poľnohospodárstve a o zmene a doplnení ďalších zákonov,
	
	 na základe § 11 ods. 1 písm. b) zákona č. 188/1994 Z.z. o ochrane hospodárskej súťaže  v znení zákona č.  240/1998 Z. z. o poľnohospodárstve a o zmene a doplnení ďalších zákonov, že  časť - článok IV. bod 1. Zmluvy o  značkovej prevádzkárni Gemer uzatvorenej medzi podnikateľom Pivovar Gemer, spol. s r.o., Cukrovarská 67/1, 979 01 Rimavská Sobota a podnikateľom František Molnár LIPA, Sedliacka 8, 979 01 Rimavská Sobota dňa 05.11.1998  je zakázaná a neplatná podľa § 3 ods. 1 zákona  č. 188/1994 Z.z. o ochrane hospodárskej súťaže v znení zákona č.  240/1998 Z. z. o poľnohospodárstve a o zmene           a doplnení ďalších zákonov,

	na základe § 11 ods. 1 písm. c) zákona č. 188/1994 Z.z. o ochrane hospodárskej súťaže      v znení zákona č.  240/1998 Z. z. o poľnohospodárstve a o zmene a doplnení ďalších zákonov ukladá podnikateľovi PIVOVAR A SLADOVŇA GEMER, a.s., Matuškova 49, 976 31 Vlkanová ako právnemu nástupcovi spoločnosti Pivovar Gemer, spol. s r.o., Cukrovarská 67/1, 979 01 Rimavská Sobota povinnosť zdržať sa plnenia časti zmluvy uvedenej v bode 2. tohto výroku a odstrániť závadný stav vzniknutý z plnenia časti - článku  II.  ods. 2 písm. i) 2. veta zmluvy a časti - článku  IV. bod 1. zmluvy zmluvnými stranami do 30 dní odo dňa nadobudnutia právoplatnosti tohto rozhodnutia,

	na základe § 11 ods. 1 písm. j) v spojení s § 14 ods. 1 zákona č. 188/1994 Z. z.            o ochrane hospodárskej súťaže v znení zákona č. 240/1998 Z. z. o poľnohospodárstve             a o zmene a doplnení ďalších zákonov  ukladá podnikateľovi PIVOVAR A SLADOVŇA GEMER, a.s., Matuškova 49, 976 31 Vlkanová peňažnú pokutu vo výške  60 000,- Sk, slovom šesťdesiattisíc slovenských korún, ktorú je povinný zaplatiť na účet Protimonopolného úradu Slovenskej republiky, vedený v Národnej banke Slovenska pod číslom 3017-8624-002/0720, KS 0558, VS 2011186, a to do 15 dní odo dňa nadobudnutia pávoplatnosti tohto rozhodnutia,

 	3. na základe § 11 ods. 1 písm. b) zákona č. 188/1994 Z.z. o ochrane hospodárskej súťaže  v znení zákona č.  240/1998 Z. z. o poľnohospodárstve a o zmene a doplnení ďalších zákonov, že  Zmluva o  značkovej reštaurácii GEMER uzatvorená medzi podnikateľom PIVOVAR A SLADOVŇA GEMER, a.s., Matuškova 49, 976 31 Vlkanová a podnikateľom Juraj Prístavok SJP, Veľké Straciny  č. 86, 990 01 Veľký Krtíš dňa 10. 05. 2000 nie je zakázaná a neplatná podľa § 3 ods. 1 zákona  č. 188/1994 Z.z. o ochrane hospodárskej súťaže v znení zákona č.  240/1998 Z. z. o poľnohospodárstve a o zmene a doplnení ďalších zákonov,
	
	4. na základe § 11 ods. 1 písm. b) zákona č. 188/1994 Z.z. o ochrane hospodárskej súťaže  v znení zákona č.  240/1998 Z. z. o poľnohospodárstve a o zmene a doplnení ďalších zákonov, že  Zmluva o  spolupráci pri prevádzkovaní  značkovej prevádzky GEMER uzatvorená medzi podnikateľom PIVOVAR A SLADOVŇA GEMER, a.s., Matuškova 49, 976 31 Vlkanová a podnikateľom  SATURN TRADING, s.r.o., Wolkrova 2, 850 00 Bratislava dňa 12. 05.1999 nie je zakázaná a neplatná podľa § 3 ods. 1 zákona  č. 188/1994 Z.z. o ochrane hospodárskej súťaže v znení zákona č.  240/1998 Z. z. o poľnohospodárstve     a o zmene a doplnení ďalších zákonov,
	
	5. na základe § 11 ods. 1 písm. b) zákona č. 188/1994 Z.z. o ochrane hospodárskej súťaže  v znení zákona č.  240/1998 Z. z. o poľnohospodárstve a o zmene a doplnení ďalších zákonov, že  Zmluva o bezplatnom zapožičaní výčapného zariadenia  uzatvorená medzi podnikateľom PIVOVAR A SLADOVŇA GEMER, a.s., Matuškova 49, 976 31 Vlkanová     a podnikateľom Ing. Ľudovít Setény - SETAL, Janka Alexyho 12, 984 01 Lučenec dňa 05.05.2000 nie je zakázaná a neplatná podľa § 3 ods. 1 zákona  č. 188/1994 Z. z. o ochrane hospodárskej súťaže v znení zákona č.  240/1998 Z. z. o poľnohospodárstve a o zmene           a doplnení ďalších zákonov.

Odôvodnenie:

	Dňa  01. 02. 2000 sa  začalo dňom doručenia z podnetu Protimonopolného úradu Slovenskej republiky, I. výkonný odbor (ďalej len „úrad“), správne konanie  v zmysle § 11 ods. 1 písm. b) zákona č. 188/1994 Z.z. o ochrane hospodárskej súťaže v znení zákona č.  240/1998 Z. z. o poľnohospodárstve a o zmene a doplnení ďalších zákonov (ďalej len „zákon“) vo veci porušenia § 3 zákona voči podnikateľovi PIVOVAR A SLADOVŇA GEMER, a.s., Matuškova 49, 976 31 Vlkanová  zastúpeného  Mgr. Ladislav Poloma, vedúci právneho oddelenia  spoločnosti Heineken Slovensko, a.s., Štefánikova 79, 949 01 Nitra (ďalej len „podnikateľ  Gemer“).

	V predmetnom konaní sa úrad zameral na preskúmanie zmlúv, ktoré podnikateľ Gemer uzatváral so zariadeniami s priamou konzumáciou piva, ktorými sú hotely, reštaurácie a kaviarne (ďalej len „HoReCa“). V rámci  konania úrad  vyžiadal  od podnikateľa Gemer všetky typy  zmlúv vrátane príloh a dodatkov k nim.

1. Charkteristika účastníkov správneho konania
	
	Podnikateľ Gemer je podľa výpisu z Obchodného registra Okresného súdu Banská Bystrica, Oddiel: Sa, Vložka číslo: 578/S zo dňa 08.02.2000 akciová spoločnosť  založená rozhodnutím zakladateľa, NZ č. 123/99 zo dňa 13. 05.1999. Predmetom činnosti podnikateľa Gemer je  výroba piva a sladu, reklamná činnosť, prieskum trhu,  leasingové služby, kúpa tovaru za účelom jeho predaja konečnému spotrebiteľovi alebo iným prevádzkovateľom živnosti v rozsahu voľnej živnosti a iné. Podľa údajov, ktoré má úrad k dispozícii z predchádzajúcich šetrení bol pivovar v Rimavskej Sobote prevádzkovaný od roku 1992 do 31. 01. 1999  spoločnosťou Pivovar Gemer, spol. s r.o., Cukrovarská 67/1, 979 01 Rimavská Sobota, ktorá založila spoločnosť PIVOVAR A SLADOVŇA GEMER , s.r.o., Matuškova 49, Vlkanová (ďalej len „PIVOVAR A SLADOVŇA GEMER, s.r.o.)  a táto sa pretransformovala na vyššie uvedenú spoločnosť podnikateľ Gemer. Podnikateľ Gemer  sa stal právnym nástupcom podnikateľa  PIVOVAR A SLADOVŇA GEMER, s.r.o. Uvedené skutočnosti sú podstatné  z hľadiska určenia spoločnosti, ako zmluvnej strany, ktorá je uvedená v predmetných zmluvách  podľa obdobia, kedy boli zmluvy uzatvárané.  Od decembra 1999 vykonáva  kontrolu nad podnikateľom Gemer spoločnosť Heineken N.V., Amsterdam, Holandsko, prítomná na trhu SR prostredníctvom dcérskej spoločnosti Heineken International Beheer  B.V., Amsterdam,  Holandsko (ďalej len „skupina Heineken“). Spoločnosť Heineken  však nevstúpila do práv a  záväzkov, vyplývajúcich zo zmlúv, uzatvorených podnikateľom  Gemer so zariadeniami  HoReCa.

	Podnikateľ Július Básty, Jabloňová 18,  979 01 Rimavská Sobota (ďalej len „podnikateľ Básty“) podniká na základe Koncesnej listiny vydanej dňa 04. 10. 1992 Obvodným úradom Rimavská Sobota, živnostenské oddelenie, č. j.: žo 2692/1992, na vykonávanie koncesovanej živnosti Pohostinská činnosť.

	Podnikateľ František Molnár  LIPA, Sedliacka 8, 979 01 Rimavská Sobota (ďalej  len „podnikateľ Molnár“) podniká na základe Živnostenského listu, vydaného  dňa 02. 09. 1998 Obvodným úradom Rimavská Sobota, Odbor živnostenský a ochrany spotrebiteľa, sp. č.: ŽOS - 98/01770/000, reg. č. 722/98, na vykonávanie ohlasovanej živnosti Predaj alkoholických a nealkoholických nápojov na priamu konzumáciu a doplnkového tovaru.

	Podnikateľ Juraj Prístavok SJP, Veľké Straciny 86, 990 01 Veľký Krtíš, (ďalej  len „podnikateľ Prístavok“) podniká na základe Koncesnej listiny vydanej dňa 02. 08. 1994 Okresným úradom vo Veľkom Krtíši  reg. č. 1994/01832/000 na vykonávanie predmetu podnikania Reštauračná činnosť.

	Podnikateľ  SATURN TRADING spol. s r.o., Wolkrova 2,  850 00 Bratislava (ďalej  len „podnikateľ SATURN TRADING“) je na základe  Výpisu z Obchodného registra Okresného súdu Bratislava I, Oddiel: Sro, Vložka číslo: 3176/B  zo dňa 18. 10. 1999 spoločnosťou s ručením obmedzeným. Jej predmetom činnosti je kúpa tovaru za účelom jeho ďalšieho predaja  a predaj.

	Podnikateľ   Ing. Ľudovít Setény - SETAL, Janka Alexyho 12, 948 01 Lučenec (ďalej  len „podnikateľ Setény“) podniká na základe Živnostenského listu, vydaného  dňa 21. 06. 1999 Okresným úradom v Lučenci, Odbor živnostenský a ochrany spotrebiteľa, sp. č.: ŽO - 99/01293/002, reg. č. 711/99, na vykonávanie, okrem iného, ohlasovanej živnosti : Predaj na priamu konzumáciu nealkoholických nápojov a priemyselne vyrábaných mliečnych nápojov, koktailov, vína a destilátov.

2.  Vymedzenie relevantného trhu

	Relevantný trh je v zmysle § 7 ods. 3 zákona definovaný ako priestorový a časový súbeh  ponuky a dopytu takých tovarov, ktoré sú pre uspokojenie určitých potrieb užívateľov zhodné alebo vzájomne zastupiteľné.
	
	Z geografického hľadiska úrad vymedzil ako relevantný trh územie Slovenskej republiky, pretože dodávky piva zahŕňajú celé územie SR a táto geografická oblasť má charakter homogénneho prostredia.

	Z časového hľadiska úrad vymedzil relevantný trh  ako obdobie od začiatku roka 1999, ktoré je rozhodujúce pre posúdenie podmienok na danom relevantnom trhu.

	Ako výrobkový relevantný trh úrad stanovil   trh predaja piva  do  zariadení s priamou konzumáciou piva.
	
	Ponuku piva na tomto trhu predstavujú dodávky piva  všetkých domácich výrobcov piva ako aj pivo z dovozu, predovšetkým z ČR. Celkový predaj piva v roku 1999 predstavoval  4 575 706 hl. Úrad  ako  zariadenia s priamou konzumáciou piva   určil  všetky zariadenia HoReCa, ktorých je podľa  dostupných údajov na území SR 14 112. Každé zariadenie  HoReCa predáva pivo sudové, fľaškové a plechovkové, pričom predaj sudového piva  spravidla presahuje  80 %  celkového predaja piva v týchto zariadeniach. Odborným odhadom je pomer  predaja piva do zariadení s priamou konzumáciou piva a predaj piva  na miesta bez priamej konzumácie piva  50 : 50. HoReCa majú možnosť odoberať pivo prostredníctvom veľkoobchodných predajcov, alebo priamo z pivovarov. Najvýznamnejšie postavenie na trhu celkového predaja piva majú pivovary patriace do ekonomickej skupiny Heineken  s podielom 38,8 %. Do tejto ekonomickej skupiny patrí od decembra 1999 aj podnikateľ Gemer. Pivovar vo Veľkom   Šariši má 19,12 % - ný podiel na  relevantnom trhu, pivovar v Topoľčanoch má 12,7 % - ný  podiel. Pivovary URPÍN, S.T.E.I.N majú približne 5 %-ný podiel  na relevantnom trhu. Ostatné pivovary  majú  podiel od 0,7 % do 4  %. 

	Podiel celkových dodávok piva  podnikateľa Gemer na trh SR  predstavoval za rok 1999 približne 244 577 hl, čo bol podiel na trhu SR  5,4 %. Podnikateľ Gemer má uzatvorených 689 zmlúv so zariadeniami HoReCa, čo je 4,8 % zmluvne zaviazaných zariadení HoReCa.  Ekonomická skupina Heineken, ktorej súčasťou je podnikateľ Gemer, má celkove uzavretých 4132 zmlúv s HoReCa, čo predstavuje 29, 2 %  zmluvne viazaných HoReCa. Ekonomická skupina Heineken (Zlatý bažant, PIVOVAR CORGOŇ, s.r.o., MARTINER a .s., PIVOVAR A SLADOVŇA, a.s.) má na relevantnom trhu predaja piva  do miest s priamou konzumáciou piva podiel 40 %.

	 Pri predaji piva v zariadeniach HoReCa je obchodný vzťah výrobcu a predajcu spojený  s poskytovaním určitých dodatočných služieb priamo súvisiacich s predajom. Väčšina pivovarov sa snaží upevňovať svoju trhovú pozíciu zmluvným viazaním zariadení HoReCa na predaj vlastného piva inštaláciou a údržbou výčapného zariadenia, vybavením prevádzky pohármi, reklamnými predmetmi, podložkami, popolníkmi a pod.  Keďže všetky sortimentné druhy piva tvoria vzhľadom na vysoký stupeň zameniteľnosti jeden produktový trh, prechod  predajcu piva  k iným dodávateľom piva je bez významnejších prekážok.

3. Dôvody vyšetrovania

	Podľa § 3 ods. 1 zákona dohody a zosúladené postupy podnikateľov, ako aj rozhodnutia združení podnikateľov, ktoré majú za cieľ alebo môžu mať za následok obmedzovanie súťaže sú zakázané, ak zákon neustanovuje inak.

	V zmysle § 3 ods. 3 zákona  dohody obmedzujúce súťaž, zakázané podľa § 3 ods. 1 zákona sú neplatné. Ak sa vzťahuje dôvod neplatnosti len na časť dohody, je neplatná len táto časť, ak z jej obsahu nevyplýva, že túto časť nemožno oddeliť od ostatného obsahu. 

	Nakoľko skúmané zmluvy obsahujú niektoré ustanovenia, ktorých plnením dochádza k obmedzeniu hospodárskej súťaže, úrad podrobil predmetné ustanovenia  zmlúv analýze podľa § 5 ods. 1 zákona, za účelom posúdenia splnenia kritérií, umožňujúcich obmedzujúce  ustanovenia týchto zmlúv vyňať spod zákonom stanoveného zákazu dohôd obmedzujúcich súťaž.
	
	V zmysle § 5 ods. 1 zákona sa zákaz  podľa § 3 a 4 zákona nevzťahuje na dohody obmedzujúce súťaž, ktoré súčasne 
a) prispievajú k zlepšeniu výroby a distribúcie tovaru alebo k podpore technického a hospodárskeho rozvoja,
b) poskytujú užívateľom  primeranú časť prospechu z toho vyplývajúcu,
c) neukladajú účastníkom dohody obmedzujúcej súťaž také obmedzenia, ktoré  nie sú nevyhnutné na dosiahnutie  týchto cieľov,
d) neumožňujú účastníkom dohody obmedzujúcej súťaž vylúčiť súťaž vo vzťahu k podstatnej časti dotknutého tovaru.                             

	Účinky predmetných  zmlúv úrad zisťoval analýzou ich dopadu na skutočnú a potenciálnu súťaž na relevantnom trhu, a to v kontexte právnych a ekonomických skutočností,  ktoré zahŕňajú také faktory ako postavenie strán na relevantnom trhu, počet a veľkosť subjektov na danom trhu, existencia paralelných sietí podobných zmlúv, intenzita súťaže a pod.

4. Charakteristika zmlúv, uzatvorených s odberateľmi s priamou konzumáciou piva

	V rámci správneho konania  boli  predmetom skúmania zmluvy, ktoré uzatváral podnikateľ Gemer resp. jeho právny predchodca  (podľa časového obdobia,  kedy boli zmluvy uzatvárané)  so zariadeniami s priamou konzumáciou piva HoReCa. Z podkladov úrad zistil, že ide o 5 typov zmlúv. Z týchto úrad  vybral  nasledovné  zmluvy, uzatvorené s konkrétnymi zariadeniami :

4.1	Zmluva o bezplatnom zapožičaní výčapného zariadenia

	Predmetom Zmluvy o bezplatnom zapožičaní výčapného zariadenia uzatvorenej medzi podnikateľom Gemer a podnikateľom Básty dňa 01. 07. 1999 (ďalej len „Zmluva 1“) je bezplatné užívanie výčapného zariadenia a materiálového zabezpečenia súvisiaceho s prevádzkovaním tohto výčapného zariadenia za dohodnutých podmienok. Podnikateľ Gemer sa zaväzuje vykonávať periodické čistenie zariadenia  bezplatne ako aj poskytnúť užívateľovi výčapného zariadenia základné materiálové vybavenie prevádzky  a ďalšie materiálové vybavenie podľa potreby. 

	 Povinnosťou užívateľa tohto zariadenia je okrem iného čapovať na výčapnom zariadení výlučne pivo značky GEMER, pričom iné značky predávať prostredníctvom zapožičaného výčapného zariadenia je možné výlučne s písomným súhlasom vlastníka t.j. pivovaru GEMER. Užívateľ sa taktiež zaväzuje predať  mesačne zmluvne dohodnuté minimálne množstvá piva značky GEMER. V prípade nedodržania zmluvných podmienok je užívateľ povinný uhradiť zmluvnú pokutu. Zmluva je uzatvorená na 5 rokov od dátumu jej podpísania obidvoma zmluvnými stranami.

4.2	 Zmluva o značkovej prevádzkárni GEMER	

	Predmetom Zmluvy o značkovej prevádzakárni GEMER uzatvorenej medzi Pivovarom Gemer, spol. s r.o., Rimavská Sobota (ďalej len „výrobca“), ako  predchodcom podnikateľa Gemer a podnikateľom Molnár dňa 05. 11. 1998 (ďalej len „Zmluva 2“) je  spolupráca výrobcu a podnikateľa Molnár pri prevádzkovaní značkovej prevádzkárne za dohodnutých podmienok. Výrobca  je povinný dať odberateľovi  do užívania vo forme bezplatného nájmu výčapné zariadenie s reklamným nápisom a logom výrobcu, bezplatne materiálové vybavenie a propagačné predmety, poskytovať bezplatné servisné  a iné služby, vrátane čistenia chladiacich a výčapných zariadení.

	Na základe  ustanovenia  článku II. ods. 2 Zmluvy 2 je povinnosťou podnikateľa Molnár okrem iného  prevádzkovať svoje zariadenie  ako značkovú prevádzkáreň, v značkovej prevádzkárni predávať výlučne pivo  vyrobené v pivovare Gemer. Predaj a reklamu piva iných značiek ako Gemer je podnikateľ Molnár oprávnený   realizovať len v rozsahu, ktorý bude písomne dohodnutý s výrobcom, pričom toto pravidlo sa vzťahuje na reklamu vykonávanú v priestoroch značkovej prevádzkárne ako aj v priľahlých a súvisiacich priestoroch. V prípade nedodržania zmluvných podmienok je užívateľ povinný uhradiť zmluvnú pokutu.

	Zmluva 2 obsahuje v časti - článok II. ods. 2 písm. i) ustanovenie, podľa ktorého  je predajca povinný  predávať pivo dodávané podľa článku II. ods. 1 písm. d) za cenu maximálne 10,- Sk za 0,5 l do 31.12.1998. Maximálna predajná cena od 1.1. 1999 sa stanoví na základe vzájomnej dohody zmluvných strán.

	 Zmluva 2  je uzatvorená podľa článku IV. bod 1.  na dobu 10 rokov odo dňa podpisu zmluvnými stranami.

4.3	Zmluva o značkovej reštaurácii GEMER

	Predmetom Zmluvy o značkovej reštaurácii GEMER uzatvorenej medzi podnikateľom  Gemer a podnikateľom Prístavok dňa 14. 05.  2000 (ďalej len „Zmluva 3“) je  spolupráca výrobcu a podnikateľa Prístavok pri prevádzkovaní značkovej reštaurácie  za dohodnutých podmienok.  Podnikateľ Gemer je povinný  vypožičať po čas trvania Zmluvy 3 podnikateľovi Prístavok na použitie v priestoroch reštaurácie  materiálové vybavenie  podľa prílohy 1 k Zmluve 3 v stanovenej hodnote vrátane služieb na ich údržbu.  Následne v prvom roku  trvania zmluvy je podnikateľ Gemer povinný poskytnúť predajcovi reklamné a propagačné predmety v dohodnutej hodnote a počnúc druhým rokom trvania zmluvy bezplatne poskytnúť predajcovi  spotrebné predmety v závislosti od množstva predaného piva.

	Na základe  ustanovenia  článku II. ods. 2 Zmluvy 3 je povinnosťou podnikateľa Prístavok okrem iného  prevádzkovať svoje zariadenie  ako značkovú reštauráciu Gemer a      v nej predávať výlučne pivo  vyrobené a dodávané podnikateľom Gemer alebo osobami oprávnenými podnikateľom Gemer. Zmluva 3 obsahuje tiež povinnosť pre podnikateľa Prístavok predať v reštaurácii dohodnuté minimálne množstvo piva ročne. Predaj piva od iných výrobcov je  možný len v prípade odobratia tohto minimálneho množstva. Propagácia iných značiek piva je možná v priestoroch zariadenia len po súhlase podnikateľa Gemer. Zmluva je uzatvorená na 5 rokov odo dňa  jej podpísania zmluvnými stranami.

4.4	Zmluva o spolupráci pri prevádzkovaní značkovej prevádzkárne GEMER

	Predmetom Zmluvy o prevádzkovaní značkovej prevádzky GEMER uzatvorenej medzi podnikateľom  Gemer a podnikateľom SATURN TRADING dňa 12. 05.  2000 (ďalej len „Zmluva 4“) je  spolupráca podnikateľa Gemer  a podnikateľa SATURN TRADING pri prevádzkovaní značkovej reštaurácie Pivná záhrada Gemer za dohodnutých podmienok.
	
	Podnikateľ Gemer  je povinný dať predajcovi  do užívania vo forme bezplatného nájmu výčapné zariadenie s reklamným nápisom a logom výrobcu, bezplatne materiálové vybavenie a propagačné predmety, poskytovať bezplatné servisné  a iné služby, vrátane čistenia chladiacich a výčapných zariadení a zabezpečovať  bezporuchové dodávky výrobkov v požadovanom množstve, sortimente, kvalite a termínoch.

	Na základe  ustanovenia  článku II. ods. 2 Zmluvy 4 je povinnosťou podnikateľa SATURN TRADING okrem iného  prevádzkovať svoje zariadenie  ako značkovú prevádzkáreň GEMER,  odoberať od výrobcu pivo v minimálne dohodnutých mesačných  množstvách. Predaj a reklamu piva iných značiek je možné realizovať len v rozsahu, dohodnutom s výrobcom, pričom toto pravidlo sa vzťahuje na reklamu vykonávanú v priestoroch značkovej prevádzkárne ako aj v priľahlých a súvisiacich priestoroch. Za vykonávanie reklamy je dohodnutá   finančná odmena ako aj odmena vo forme 20 KEG sudov piva  za každý rok trvania Zmluvy 4. Zmluva je uzatvorená na dobu 5 rokov rokov odo dňa  jej podpisu zmluvnými stranami.

4.5	Zmluva o sezónnej spolupráci

	Predmetom Zmluvy o sezónnej spolupráci - GEMER, uzatvorenej medzi podnikateľom  Gemer a podnikateľom Setény dňa 05. 05.  2000 (ďalej len „Zmluva 5“) je  spolupráca pri prevádzkovaní pohostinského zariadenia, ktorého vlastníkom je podnikateľ Setény za dohodnutých podmienok.

	Podnikateľ Gemer  je povinný dať predajcovi bezplatne  materiálne vybavenie (výčapné zariadenie s príslušenstvom), reklamné a spotrebné predmety, bezplatne mesačne poskytovať čistiace služby, bezplatnú bežnú údržbu chladiacich a čapovacích zariadení.

	Na základe  ustanovenia  článku III. Zmluvy 5 je povinnosťou podnikateľa Setény  okrem iného  prevádzkovať reštauráciu ako značkovú reštauráciu GEMER, predávať výlučne pivo značiek a balení dohodnutých v prílohe č. 2 (t.j. pivo značky Gemer), predávať v reštaurácii pivo v minimálne dohodnutých  množstvách, ktoré  musí  nakupovať výlučne u distribútora, určeného v prílohe č. 2 Zmluvy 5. Zmluva je uzatvorená na obdobie do 30. 09. 2000.

	Uvedené zmluvy t. j.  Zmluva 1 až Zmluva 5  majú vzhľadom na vyššie uvedené ustanovenia  charakter dohôd obmedzujúcich súťaž. 

	Zmluva 1 predstavuje typovú zmluvu a je podľa vyjadrenia  podnikateľa Gemer uzatvorená so 681 zariadeniami HoReCa. Podnikateľ Gemer poskytuje na základe tohto typu zmlúv prevádzkovateľom HoReCa bezplatné užívanie výčapného zariadenia a materiálového zabezpečenia súvisiaceho s prevádzkovaním tohto výčapného zariadenia, vykonáva jeho periodické čistenie a poskytuje užívateľovi výčapného zariadenia základné materiálové vybavenie prevádzky  a ďalšie materiálové vybavenie podľa potreby. 
 
	Prevádzkovateľ HoReCa je zaviazaný na výčapnom zariadení čapovať výhradne sudové pivo značky GEMER (čapovanie iných značiek je možné len po predchádzajúcom súhlase podnikateľa Gemer), ako aj k predaju  minimálneho množstva piva. Predmetnými ustanoveniami dochádza k obmedzeniu odberateľa piva pri predaji konkurenčných značiek piva v sortimente i množstve, čo znamená zníženie medziznačkovej súťaže medzi spoločnosťami, ktoré súčasne  pôsobia na danom relevantnom trhu.   
 
	Zmluva 2 až Zmluva 4  sú zmluvy o výhradnom nákupe a svojími ustanoveniami týkajúcimi sa prevádzkovania zariadenia ako značkového zariadenia, odoberať pivo výlučne  od podnikateľa Gemer, vyčapovať určené minimálne ročné množstvá piva  a realizovať predaj a reklamu iných značiek len po súhlase podnikateľa Gemer, sú podobné. Povinnosti podnikateľa Gemer sú v podstate ako u Zmluvy 1.

	 Zmluva 2 obsahuje okrem  uvedených obmedzení taktiež záväzok podľa čl. II. ods. 2 písm. i), predávať pivo za maximálnu predajnú cenu stanovenú na základe dohody s podnikateľom Gemer s tým, že maximálna predajná cena od 01. 01. 1999 sa stanoví na základe  vzájomnej dohody zmluvných strán.

	Odlišnosti vykazuje Zmluva 2  taktiež  v dobe trvania 10 rokov, na ktorú je uzatvorená.

	Zmluva 5 je typová zmluva, uzatvorená podnikateľom Gemer s 22 prevádzkovateľmi HoReCa. Zmluva 5 obsahuje ustanovenia, ktoré zaväzujú odberateľa predávať výlučne pivo značiek Gemer a to v stanovených minimálnych mesačných množstvách a na rozdiel od predchádzajúcich typov zmlúv určujú prevádzkovateľovi HoReCa  výlučného distribútora, od ktorého je možné nákup uskutočniť.   

	Predmetné ustanovenia Zmluvy 1 až Zmluvy 5 sú záväzkami, ktoré  obmedzujú prevádzkovateľa HoReCa v predaji piva konkurenčných značiek piva  v sortimente i množstve, čo znamená zníženie medziznačkovej súťaže medzi spoločnosťami, ktoré súčasne  pôsobia na danom relevantnom trhu. 

	 V prípade stanovenia maximálnej predajnej ceny, za ktorú môže podnikateľ Molnár predávať pivo  v Zmluve 2  ide o  obmedzenie  odberateľa pri určovaní svojej maloobchodnej ceny, ktoré  zaväzuje predajcu predávať za  cenu nie vyššiu ako za určitú cenu. Predmetné ustanovenie znamená v zmysle § 3 ods. 2 písm. a) zákona  nepriame určenie cien tovaru.

	V prípade Zmluvy 5 povinnosť nakupovať tovar výhradne u stanoveného distribútora, vytvára podmienky pre vylučovanie vnútroznačkovej konkurencie. 

	 Úrad posúdil predmetné obmedzenia, ktoré obsahujú Zmluvy 1 až 5 v  celkovom kontexte právnych a ekonomických  vzťahov.

	
5. Analýza zmlúv, či spĺňajú podmienky určené v § 5 ods. 1 zákona

	Úrad pri posudzovaní vyššie uvedených zmlúv analyzoval individuálne každú predloženú zmluvu, či súčasne spĺňa 4 podmienky určené v § 5 ods. 1 zákona.

5.1	Úrad  analyzoval, či Zmluva 1 až Zmluva 5 :

a) prispievajú k zlepšeniu výroby alebo distribúcie tovaru alebo k podpore technického a hospodárskeho rozvoja 	

	Zmluva 1 až Zmluva 5 prispievajú k zlepšeniu distribúcie piva, pretože uvedený systém distribúcie umožňuje dodávateľovi s väčšou presnosťou plánovať predaj svojich výrobkov,  zabezpečuje  pravidelné zásobovanie zmluvami viazaných zariadení tak, aby  nedochádzalo k výpadkom v zásobovaní pivom a spotrebiteľ mal tak stále svoju značku piva v zariadení. Záväzok čapovať na poskytnutom výčapnom zariadení len pivo značiek poskytovateľa tohto výčapného zariadenia je uplatnený z dôvodu vylúčenia možnosti profitovať konkurenčným podnikateľom z poskytnutej komerčnej výhody. Záväzok minimálneho odberu sleduje návratnosť investícií spojených  s obstaraním a  udržiavaním výčapného zariadenia, materiálneho a reklamného vybavenia zariadenia HoReCa a zároveň vedie k zabezpečeniu pravidelnosti a ekonomickej efektívnosti samotných dodávok piva, čím vedie k stabilizácii a zlepšeniu distribúcie. Ustanovenie zaväzujúce prevádzkovateľa HoReCa  k výhradnému odberu vedie k vyššiemu stupňu spolupráce  medzi stranami zmluvy pri zlepšovaní štruktúty distribučnej siete,  prispieva k  zlepšovaniu a udržiavaniu kvality zmluvného tovaru a  v dôsledku toho aj k cenovo efektívnej výrobe a distribúcii.

	Ustanovenie v Zmluve 2, týkajúce sa stanovenia maximálnej predajnej ceny môže prispievať k zlepšeniu distribúcie tým, že  stanovuje maximálnu cenu, za ktorú môže byť tovar predávaný a tým kladne ovplyvňovať množstvo predaného piva a návratnosť vynaložených investícií.

To znamená, že Zmluva 1 až Zmluva 5  spĺňajú podmienku § 5 ods. 1 písm. a) zákona.

5.2 	Úrad analyzoval, či  Zmluva 1  až Zmluva 5 :

b) poskytujú užívateľom primeranú časť prospechu
 
	Podnikateľ Gemer na základe predmetných  zmlúv zabezpečí  montáž a podmienky riadneho fungovania zariadenia, jeho opravy a údržbu. Komerčná výhoda, ktorú poskytuje podnikateľ Gemer odberateľovi prispieva k modernizácii a zlepšeniu prevádzkovania predmetného zariadenia, vedie k spolupráci medzi zmluvnými stranami, pričom zámerom strán  dohody je poskytnúť predajcovi  zlepšenú kvalitu predaja v prospech  konečného  spotrebiteľa. Je možné konštatovať, že primeraný prospech  vyplýva  pre predajcu  i pre konečných spotrebiteľov z pravidelnosti dodávok, zvýšenia kvality tovaru, kvality predaja a s ním spojených služieb. V kontexte vyššie uvedeného je prípustné obmedzenie  predávať výhradne pivo Gemer v predmetnom zariadení, ako aj uskutočňovať predaj a reklamu piva iných značiek len so súhlasom poskytovateľa predmetných komerčných výhod. Určený minimálny odber zabezpečuje návratnosť investícií s následných prospechom pre užívateľa.

	Ustanovenie Zmluvy 2 zabezpečuje  prospech  konečnému spotrebiteľovi tým, že  neumožňuje predajnú cenu stanoviť vyššie ako je určená výrobcom. Prospech predajcu môže nepriamo vyplývať zo zvýšeného množstva predaného piva a tým aj väčšieho obratu a návratnosti vynaložených prostriedkov.

	To znamená, že Zmluva 1 až Zmluva 5  spĺňajú podmienku § 5 ods. 1 písm. b) zákona.

5.3	Úrad analyzoval, či Zmluva 1 až Zmluva 5 :

c) neukladajú účastníkom dohody obmedzujúcej súťaž také obmedzenia, ktoré nie sú nevyhnutné na dosiahnutie cieľov dohody

	Úrad  zistil, že ustanovenia Zmluvy 1, 3, 4 a  5  týkajúce sa záväzku výhradného nákupu, predaja minimálneho ročného objemu piva  a v prípade Zmluvy 1 záväzok čapovať na výčapnom zariadení len pivo Gemer,  ukladajú  účastníkom  zmlúv len také obmedzenia, ktoré  sú nevyhnutné pre dosiahnutie obchodných zámerov zmluvných strán, čo vyplýva z požiadavky zabezpečiť  návratnosť a efektívnosť investícií, vynaložených na obstaranie výčapného  zariadenia, jeho prevádzkovanie  a  údržbu. Predmetné obmedzenia sú uložené najmä z dôvodu vylúčenia možnosti, aby komerčné výhody, poskytnuté podnikateľom Gemer odberateľom, boli využívané inými konkurenčnými podnikateľmi. V prípade  záväzku nakupovať pivo u určeného distribútora, ktorý je uplatnený v Zmluve 5 je možné konštatovať,   že toto obmedzenie vzhľadom na krátkodobosť trvania zmluvného vzťahu prispieva k zlepšeniu distribúcie. Je prípustné  z dôvodu udelenia istých komerčných a špeciálnych výhod a je viazané na skutočnosť, že  nie je účastníkom Zmluvy 5 vylúčená súťaž vo vzťahu k podstatnej časti dotknutého tovaru. Toto kritérium je posudzované v časti 5.4 d).

	Na základe uvedeného úrad konštatuje, že vyššie uvedené ustanovenia Zmluvy 1, 3, 4  a  5  spĺňajú podmienku § 5 ods. 1 písm. c) zákona.

	Ustanovenie v Zmluve 2, týkajúce sa stanovenia maximálnej predajnej ceny predstavuje obmedzenie, ktoré nie je nevyhnutné  na dosiahnutie cieľov dohody. Predmetné ustanovenie  je zakázané podľa § 3  ods. 2 písm. a) zákona, podľa ktorého sú zakázané dohody obmedzujúce súťaž, ktoré obsahujú priame a nepriame určenie cien tovaru. Ustanovenie o maximálnej predajnej cene obmedzuje  odberateľa pri určovaní svojej maloobchodnej ceny tým, že   zaväzuje predajcu predávať za  cenu nie vyššiu ako za cenu určenú dodávateľom ako maximálnu. V prípade takto stanovenej maximálnej ceny v 1. vete predmetného ustanovenia, je možné chápať dané obmedzenie ako uvádzaciu cenu počas  prvých piatich týždňov uvedenia značkovej prevádzkárne Gemer na trh. Ďalšie určovanie maximálnej ceny   podľa 2. vety  predmetného ustanovenia  je z pohľadu zákona neprípustné a zakázané.

	Predmetné ustanovenie nespĺňa  podmienku § 5 ods. 1 písm. c) zákona .

5.4	Úrad analyzoval, či Zmluva 1 až Zmluva 5 :

d) neumožňujú účastníkom dohody obmedzujúcej súťaž vylúčiť súťaž vo vzťahu k podstatnej časti dotknutého tovaru
	
	Nakoľko tlak hospodárskej súťaže prispieva k ekonomickej efektívnosti, súťaž na relevantnom trhu nesmie byť vylúčená vo vzťahu k podstatnej časti dotknutého tovaru. Úrad sa zameral na posúdenie počtu a sily konkurentov, pôsobiacich na vymedzenom relevantnom trhu. Z predložených podkladov úrad  zistil, že v prípade záujmu konečného spotrebiteľa je aj napriek zmluvnému záväzku predávať výlučne pivo značky GEMER v predmetných zariadeniach uskutočňovaný  predaj piva iných výrobcov. Týka sa to predovšetkým fľaškového piva  značiek Topvar, Šariš, Urpín a ostatných značiek skupiny Heineken, ako aj českých značiek. Podiel  iných značiek na celkovom predaji v predmetných zariadeniach vzhľadom na charakter týchto zariadení je nízky a nevyvoláva zo strany podnikateľa Gemer uplatnenie sankcií voči odberateľovi resp.  ukončenie zmluvného vzťahu. Trhová pozícia dodávateľa je daná jeho trhovým podielom. Podiel dodávok podnikateľa Gemer na trh SR v roku 1999 bol 5,4 % celkových dodávok piva, počet zmluvne viazaných zariadení je 4,8 % všetkých zariadení HoReCa. Vzhľadom na charakter relevantného trhu, daný dostatočným počtom konkurujúcich si súťažiteľov a značným stupňom intenzity súťaže na strane ponuky i dopytu  a vzhľadom na  postavenie zmluvných strán na danom trhu, ustanovenia neumožňujú vylúčiť súťaž vo vzťahu k podstatnej časti dotknutého tovaru. 

	To znamená, že Zmluva 1 až Zmluva 5  spĺňajú podmienku § 5 ods. 1 písm. a) zákona	

6. Výsledky  vyšetrovania

	Na základe vyššie uvedeného úrad konštatuje, že ustanovenia Zmlúv 1 až 5, ktoré zaväzujú  druhú zmluvnú stranu odoberať pivo výlučne  od podnikateľa Gemer, čapovať na predmetnom výčapnom zariadení výlučne pivo z daného pivovaru, vyčapovať určené  minimálne ročné množstvá piva a predaj a reklamu iných značiek realizovať len po súhlase   podnikateľa Gemer, vzhľadom na charakter týchto zmlúv spĺňajú súčasne podmienky § 5 ods. 1 zákona. Tieto záväzky sú uplatnené z dôvodu zabezpečenia návratnosti investícií  zmluvných strán a vzhľadom na výhody takéhoto typu zmlúv  a vzhľadom na dobu určitú  do 5 rokov ( s výnimkou Zmluvy 2), na ktorú sú uzatvorené, sú  uvedené obmedzenia prípustné.

	Ustanovenie Zmluvy 2, článok II. ods. 2 písm. i), stanovuje, že  predajca je povinný  predávať pivo dodávané podľa článku II. ods. 1 písm. d) za cenu maximálne 10,- Sk za 0,5 l do 31.12.1998 a maximálna predajná cena od 1.1. 1999 sa stanoví na základe vzájomnej dohody zmluvných strán. 

	Predmetné ustanovenie  je zakázané podľa § 3  ods. 2 písm. a) zákona, podľa ktorého sú zakázané dohody obmedzujúce súťaž, ktoré obsahujú priame alebo nepriame určenie cien tovaru. Ustanovenie o maximálnej predajnej cene obmedzuje  odberateľa pri určovaní svojej maloobchodnej ceny tým, že   zaväzuje predajcu predávať za  cenu nie vyššiu ako za cenu, určenú  dodávateľom ako maximálnu. Toto ustanovenie nespĺna podmienku § 5 ods. 1 písm. c) zákona, a teda nespĺňa súčasne podmienky § 5 ods. 1 zákona.

	Vzhľadom k tomu, že Zmluva 2 má charakter dohody obmedzujúcej súťaž, nie je možná jej doba trvania na dobu 10 rokov, tak ako to stanovuje  článok IV, bod 1. Zmluvy 2. Uvedené vyplýva zo skutočnosti, že zhodnotenie, či jednotlivé obmedzujúce ustanovenia Zmluvy 2  spĺňajú súčasne podmienky  § 5 ods. 1 zákona, vychádza z konkrétnych podmienok na vymedzenom relevantnom trhu. Maximálna doba, na ktorú   úrad môže povoliť výnimku je doba 5 rokov, čo  súvisí s charakteristikami relevantného trhu, ktoré úrad  zohľadnil pri udelení výnimky. 

	V zmysle § 14 ods. 1 zákona je úrad oprávnený za porušenie povinnosti podľa tohto zákona uložiť podnikateľovi pokutu podľa závažnosti porušenia až do výšky 10 % z obratu  za predchádzajúce účtovné obdobie, ak nie je možné vyčísliť obrat, až do výšky 10 miliónov Sk.
	Uloženie pokuty pre podstatné porušenie zákona musí byť v súlade s dĺžkou a vážnosťou porušenia. Úrad neaplikuje rovnakú škálu pokút  pre určité porušenia, ale pokuty  ukladá na základe dôkladného posúdenia jednotlivých prípadov.

	V predmetnom konaní úrad uložil podnikateľovi Gemer pokutu za uzatvorenie dohody obmedzujúcej súťaž, zakotvenej v čl. II. ods. 2 písm. i) Zmluvy 2, spočívajúcej v obmedzení slobodného rozhodovania odberateľa pri určovaní konečnej ceny predávaných výrobkov stanovením ich maximálnej ceny zo strany dodávateľa. Takéto dohody  sú v zmysle § 3 ods. 2 písm. a) zákona zakázané. Maximálne ceny ako také síce nemusia mať negatívne účinky, čo sa preukázalo splnením podmienok § 5 ods. 1 písm. a) b) a d) zákona, no môžu pôsobiť ako pevné ceny a nútia odberateľa opätovne predávať za ceny nie vyššie ako maximálne stanovené dodávateľom, preto sú  pohľadu zákona o ochrane hospodárskej súťaže neprípustné a zakázané. 

	Pri určení výšky uloženej pokuty úrad vychádzal z  obratu podnikateľa Gemer, ktorý dosiahol za rok 1999 hodnotu 179 053 470,- Sk. Úrad  tiež zohľadnil skutočnosť, že ide o vertikálnu dohodu medzi podnikateľmi, ktorí nie sú v postavení suťažiteľov. Uložená pokuta neprekročila zákonom povolenú výšku a úrad ju považuje za primeranú vo vzťahu k závažnosti porušenia zákona. 

	Na základe týchto skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 61 ods.1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor v lehote 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

                                                        

									Ing. Ján Matuský
								riaditeľ I. výkonného odboru

Rozhodnutie sa doručí:

1.	Mgr. Ladislav Poloma, vedúci právneho oddelenia, Heineken Slovensko, a. s., 	Štefánikova 79, 949 01 Nitra

2.	Július Básty, Jabloňová 18,  979 01 Rimavská Sobota

3.	František Molnár, František Molnár  LIPA, Sedliacka 8, 979 01 Rimavská Sobota

4.	Juraj Prístavok, Juraj Prístavok SJP, Veľké Straciny 86, 990 01 Veľký Krtíš,

5.	SATURN TRADING spol. s r.o., Wolkrova 2,  P.O.BOX 200, 850 00 Bratislava

6.	Ing. Ľudovít Setény, Ing. Ľudovít Setény - SETAL, Janka Alexyho 12, 948 01 	Lučenec